Endamê verênî yê Heyetê Rayberdişê Merkezî yê HDPyî û parlamenterê verênî zî tede 20 kesî bi bahaneya 'Cigêrayîşê Kobanê' ameybî destbendkerdene. 9 rojan ra dima vizêr nê kesî ameyî berdene bi Edlîyeyê Anqara. Dozgerîye îfadeyan ra dima bi waştişê tepiştişî nê kesî teslîmê mehkeme kerdî. Sirri Sureyya Onder, Gufer Akkaya û Altan Tan bi şertê kontrolê edlîyî ameyî veradayene la 17 HDPyîjî ameyî tepiştene.
Verî ke avûkatî bikewê salona mehkeme dadgerî bire wende. Avûkatan û parlamenteran edlîye de bi sloganê 'Pawitiş do nêro bêvengkerdene', 'HDP bêveng nêbi do nêbo' vera kerdişê mehkeme nêrazîbîyayîşê xo mojna.
Kesê ke tepişîyayî nê yê: ''Hemşaredarê Qersî yê HDPyî Ayhan Bîlgen, endamê Heyetê Rayberdişê Merkezî yê HDPyî Alp Altinors, endamê Komîsyonê Têkilîyanê Teberî yê HDPyî Nazmî Gur, wekîla verêne Ayla Akat Ata, Hemsereka Verêne ya BDPyî Emîna Ayna, Endamê Verênî yê Heyetê Rayberdişê Merkezî yê HDPyî Bîrcan Yorulmz, Berfîne Ozgu Kose, Dîleke Yagli, Can Memîş, Gunay Kubîlay, Bulent Parmaksiz, Pervîne Oduncu, Îsmaîl Şengun û Cîhan Erdal, Hesabgîro Pêroyî yo verêne ê HDPyî Zekî Çelîk, Endamê HDPyî yê RTUKî Alî Urkut û Wekîla Verêne Prof. Dr. Emîne Beyza Ustun.''
Mehkeme bi bahaneya ke 'îxtîmaşê remayîşê înan esto' bira tepiştişî daye.
Polîsan hêrişê avûkat û wekîlan kerd
Dima ke bire ameye eşkerakerdene avûkatan waşt ke muwekîlanê xo rê hewcadarîyanê înan bidê. La polîsanê ke korîdorê edlîye girewtbi binê ablûqa hêrişê avûkatan kerd. Wekîlan naye ser o ablûqa derbaz kerde û waşt ke xo biresnê tepişteyan. Polîsan nê mîyanî de hêrişê wekîlan zî kerd.
